
 8.4.2022
 BG
 Официален вестник на Европейския съюз
 L 110/3
 РЕГЛАМЕНТ ЗА ИЗПЪЛНЕНИЕ (ЕС) 2022/581 НА СЪВЕТА
 от 8 април 2022 година
 за прилагане на Регламент (ЕС) No 269/2014 относно ограничителни мерки по отношение на действия, подкопаващи или застрашаващи териториалната цялост, суверенитета и независимостта на Украйна
 СЪВЕТЪТ НА ЕВРОПЕЙСКИЯ СЪЮЗ,
 като взе предвид Договора за функционирането на Европейския съюз,
 като взе предвид Регламент (ЕС) No 269/2014 на Съвета от 17 март 2014 г. относно ограничителни мерки по отношение на действия, подкопаващи или застрашаващи териториалната цялост, суверенитета и независимостта на Украйна (1), и по-специално член 14, параграф 1 от него,
 като взе предвид предложението на върховния представител на Съюза по въпросите на външните работи и политиката на сигурност,
 като има предвид, че:
 (1)
 На 17 март 2014 г. Съветът прие Регламент (ЕС) No 269/2014.
 (2)
 Съюзът остава непоколебим в подкрепата си за суверенитета и териториалната цялост на Украйна.
 (3)
 На 24 февруари 2022 г. президентът на Руската федерация обяви военна операция в Украйна и руските въоръжени сили нападнаха Украйна. Това нападение представлява грубо нарушение на териториалната цялост, суверенитета и независимостта на Украйна.
 (4)
 В заключенията си от 24 февруари 2022 г. Европейският съвет осъди по възможно най-категоричен начин непровокираната и неоправдана военна агресия на Руската федерация срещу Украйна. С незаконните си военни действия Русия грубо нарушава международното право и принципите на Устава на Организацията на обединените нации и подкопава европейската и световната сигурност и стабилност. Европейският съвет постигна съгласие по допълнителни ограничителни мерки, които ще доведат до широкообхватни и тежки последици за Русия заради нейните действия, в тясно сътрудничество с партньорите и съюзниците на Съюза.
 (5)
 На 25 февруари 2022 г. Съветът прие Решение (ОВППС) 2022/329 (2), с което се изменят критериите за включване в списъка, така че да бъдат обхванати лица и образувания, които подкрепят и извличат ползи от правителството на Руската федерация, лица и образувания, които осигуряват значителни източници на приходи на правителството на Руската федерация, както и физически или юридически лица, свързани с включените в списъка лица или образувания.
 (6)
 В заключенията си от 24 февруари 2022 г. Европейският съвет заяви, че агресивната война на Русия срещу Украйна грубо нарушава международното право и причинява огромен брой жертви и ранени сред цивилното население и че Съюзът продължава да е в готовност да запълва пропуските и да противодейства на действително и възможно заобикаляне на вече приетите ограничителни мерки, както и да предприеме бързо по-нататъшни координирани строги санкции по отношение на Русия и Беларус, за да възпрепятства ефективно руските способности за продължаване на агресията.
 (7)
 Предвид сериозността на положението Съветът счита, че е целесъобразно да бъдат наложени ограничителни мерки на видни бизнесмени, осъществяващи дейност в икономически сектори, които осигуряват значителни източници на приходи на правителството на Руската федерация, както и на лица, които подкрепят или извличат ползи от правителството на Руската федерация, и на физически лица, свързани с посочените лица, включително членове на техните семейства, които неправомерно се облагодетелстват от тях.
 (8)
 Съветът също така счита, че на министрите и на членовете на „Народния съвет“ на т.нар. „Донецка народна република“ и